Index - Külföld - Élőben közvetítik a montenegrói "orosz puccsisták" perét
2017.07.17. 15:26 Kapcsolódó cikkek (3)
Montenegró hivatalosan is a NATO tagja lett Lemond a macedón belügyminiszter "Putyin tisztességes KGB-ügynök. Nem felejti, Orbán hogy indult" Először az ország történetében élőben közvetítenek egy pert Montenegróban, ahol októberben puccskísérlet zajlott. A felsőbb bíróság elnökének, Vesna Medenicának az MTI által közölt közleménye szerint az élő közvetítést a közérdekre, valamint a nagy érdeklődésre való tekintettel engedélyezte a testület.
A bíróság egyben nyílt tárgyalást rendelt el, így akit érdekel, szerdán a helyszínen élőben is követheti az eljárást. Vesna Medenica közölte, az élő közvetítés során a vádlottak jogai nem sérülnek, és tiszteletben tartják az igazságos tárgyaláshoz való jogukat is.
Tizennégy puccsistát vádolnak, köztük két orosz állampolgárt, két montenegrói ellenzéki képviselőt, a szerbiai csendőrség egykori vezetőjét, valamint további kilenc szerbet, akik állami intézményekre akartak támadni az októberi parlamenti választás napján, és merényletet akartak elkövetni Milo Djukanovic akkori miniszterelnök ellen, hogy oroszbarát pártokat juttasson hatalomra, és így megakadályozza az Adria-parti állam NATO-csatlakozását.
A 14 férfit terrorista cselekmények kísérletével és Montenegró alkotmányos rendjének megsértésével, az ellenzéki Demokratikus Front két képviselőjét ezen felül összeesküvéssel, valamint a nemzetbiztonság elleni támadás előkészítésével is vádolják, és megfosztották mentelmi joguktól. Korábban mindannyian ártatlannak vallották magukat. A puccsról itt olvashat bővebben.